Kristīne Opolais

Kristīne Opolais (dzimusi  Rēzeknē) ir latviešu operdziedātāja, soprāns. Vairākus gadus bija Latvijas Nacionālās operas soliste, vēlāk Minhenes, Berlīnes, Milānas, Vīnes un citu pilsētu operu soliste.

Dzīvesgājums 
Kristīne Opolais ir dzimusi Rēzeknē 1979. gada 12. novembrī. Mācījās skolā ar mūzikas novirzienu, arī Rēzeknes modeļu skolā. 2003. gadā uzsāka maksas studijas Jāzepa Vītola Latvijas Mūzikas akadēmijas Vokālajā nodaļā, ņēma privātstundas pie koncertmeistares Margaritas Gruzdevas un tika uzņemta Latvijas Nacionālās operas (LNO) korī. Savu solistes karjeru sāka ar Mizetes lomu Pučīnī operā "Bohēma" (2003), ar panākumiem dziedāja Lizas lomu Čaikovska operā "Pīķa dāma" (2005) un Katerīnas lomu Šostakoviča operā "Mcenskas apriņķa lēdija Makbeta" (2006).
2006. gadā Kristīne Opolais debitēja Berlīnes Valsts operā ar titullomu Pučīni operā "Toska". 2007. gadā uzstājās kopā ar BBC filharmonisko orķestri. 2008. gadā viņa dziedāja Polīnas lomu Milānas opernamā La Scala Prokofjeva operā "Spēlmanis" un Pučīni operas "Bohēma" koncertuzvedumā kopā ar Birmingemas simfonisko orķestri un diriģentu Andri Nelsonu.

2008./2009. gada sezonā Kristīne Opolais debitēja ar Mimī lomu operā "Bohēma" Vīnes Valsts operā, ar Polīnas lomu Prokofjeva operā "Spēlmanis" Lionas operā un ar Lizas lomu operā "Pīķa dāma" Turīnas Teatro Regio. 2009. gada vasarā viņa ar soprāna partiju uzstājās Šostakoviča 14. simfonijas atskaņojumā Zalcburgas festivālā.

2011. gadā precējusies ar diriģentu Andri Nelsonu, viņi izšķīrās 2018. gadā. 2012. g. janvārī ģimenē piedzima meita Anna Adriana.

2016. g. 18. oktobrī valsts prezidents R.Vējonis pasniedza Latvijas augstāko apbalvojumu operas zvaigznei Kristīnei Opolais un viņas dzīvesbiedram, diriģentam Andrim Nelsonam. Ar Triju Zvaigžņu ordeni viņus apbalvoja par sevišķiem nopelniem Tēvijas labā.

"Man patriotisms nozīmē — darīt izcili to, ko katrs spēj, un vienmēr atcerēties un lepoties ar savu valsti, no kuras tu nāc. Triju Zvaigžņu ordenis manās acīs vienlaikus ir gan pagodinājums, gan atzinība, gan lepnums un atbildība. To saņemt bija ļoti saviļņojoši", teica K.Opolais pēc apbalvošanas ceremonijas.

Pazīstamākās operu lomas 
 Mizeta, Pučīni "Bohēma" LNO (2003)
 Rozalinda, Štrausa "Sikspārnis" LNO (2003)
 Tatjana, Čaikovska "Jevgēņijs Oņegins" LNO (2004)
 Tamāra, Rubinšteina "Dēmons" LNO (2004)
 Liza, Čaikovska "Pīķa dāma" LNO (2005), Turīnas Teatro Regio (2008)
 Toska, Pučīni "Toska" LNO (2005), Berlīnes Valsts operā (2006)
 Zenta, Vāgnera "Klīstošais holandietis" LNO (2005)
 Katerīna, Šostakoviča "Mcenskas apriņķa lēdija Makbeta" LNO (2006)
 Freja, Vāgnera "Reinas zelts" LNO (2006)
 Grāfiene, Mocarta "Figaro kāzas" LNO (2006)
 Čočosana, Pučīni Madama Butterfly LNO (2006), Londonas Karaliskajā operā Koventgārdenā (2010)
 Mimī Pučīni "Bohēma" Vīnes Valsts operā (2008)
 Polīna, Prokofjeva "Spēlmanis" Milānas La Scala un Lionas operā (2008)
 Nāra, Dvoržāka "Nāra" Bavārijas Valsts operā (2010)

Apbalvojumi 
 Talavijas Paula Saksa Atzinības balva (2004)
 Teātra balva kā labākajai operas māksliniecei (2005)
 Latvijas Kultūras fonda balva (2005)
 Latvijas Lielā mūzikas balva (2006)
 Triju Zvaigžņu ordenis, III pakāpe (2016)
 „Rēzeknes Goda pilsonis” (2016)

Atsauces

Ārējās saites 
  //
 Dokumentālās filmas OPOLAIS pirmā skice
 Loretas ārija no Pučīni "Džanni Skiki"

1979. gadā dzimušie
Rēzeknē dzimušie
Latvijas operdziedātāji
Triju Zvaigžņu ordeņa komandieri